CELEX: 52017PC0759
Language: da
Date: 2017-12-18
Title: Forslag til RÅDETS GENNEMFØRELSESAFGØRELSE om at underkaste det nye psykoaktive stof N-phenyl-N-[1-(2-phenylethyl)piperidin-4-yl]oxolan-2-carboxamid (tetrahydrofuranylfentanyl; THF-F) kontrolforanstaltninger

EUROPA-KOMMISSIONEN
            Bruxelles, den 18.12.2017
            COM(2017) 759 final
            2017/0342(NLE)
            Forslag til
            RÅDETS GENNEMFØRELSESAFGØRELSE
            om at underkaste det nye psykoaktive stof N-phenyl-N-[1-(2-phenylethyl)piperidin-4-yl]oxolan-2-carboxamid (tetrahydrofuranylfentanyl; THF-F) kontrolforanstaltninger 
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Rådets afgørelse 2005/387/RIA om udveksling af oplysninger om, risikovurdering af og kontrol med nye psykoaktive stoffer
                  1
                fastsætter en tretrinsprocedure, som kan munde ud i, at et nyt psykoaktivt stof underkastes kontrol i Unionen.
            
            
               Den 4. juli 2017 udsendte Det Europæiske Overvågningscenter for Narkotika og Narkotikamisbrug (EMCDDA) og Europol en fælles rapport, som er udarbejdet i overensstemmelse med artikel 5 i Rådets afgørelse 2005/387/RIA. På opfordring af Kommissionen og syv medlemsstater anmodede Rådet den 15. september 2017 i henhold til artikel 6, stk. 1, i ovennævnte rådsafgørelse om en vurdering af de risici, der er forbundet med brug og fremstilling af samt ulovlig handel med det nye psykoaktive stof N-phenyl-N-[1-(2-phenylethyl)piperidin-4-yl]oxolan-2-carboxamid (tetrahydrofuranylfentanyl; THF-F), involveringen af organiserede kriminelle grupper og mulige følger af kontrolforanstaltninger vedrørende dette stof. 
            
            
               Risiciene ved tetrahydrofuranylfentanyl blev i overensstemmelse med artikel 6, stk. 2, 3 og 4, i Rådets afgørelse vurderet af EMCDDA's videnskabelige udvalg. Risikovurderingsrapporten blev forelagt for Kommissionen og Rådet den 14. november 2017. De vigtigste resultater af risikovurderingen er følgende:
            
            
               ·Tetrahydrofuranylfentanyl er et syntetisk opioid og har en struktur, der ligner fentanyls, som er et stof, der er underkastet internationale kontrolforanstaltninger. Det er et mættet derivat af furanylfentanyl
                  2
               . 
            
            
               ·Tetrahydrofuranylfentanyl har været tilgængeligt i Den Europæiske Union i hvert fald siden september 2016 og er blevet beslaglagt i én medlemsstat. 14 dødsfald er blevet indberettet af én medlemsstat, hvor eksponeringen for tetrahydrofuranylfentanyl er bekræftet. Ved mindst 12 af dødsfaldene var tetrahydrofuranylfentanyl enten dødsårsagen eller en sandsynlig medvirkende årsag. 
            
            
               I henhold til artikel 8, stk. 1, i Rådets afgørelse 2005/387/RIA skal Kommissionen senest seks uger efter datoen for modtagelsen af risikovurderingsrapporten fremlægge enten et initiativ for Rådet med henblik på at få indført kontrolforanstaltninger over for de nye psykoaktive stoffer i Unionen eller en rapport, hvori den redegør for, hvorfor den ikke anser et sådant initiativ for nødvendigt. I henhold til Domstolens dom af 16. april 2015 i de forenede sager C-317/13 og C-679/13 skal Europa-Parlamentet høres forud for vedtagelsen af en retsakt baseret på artikel 8, stk. 1, i Rådets afgørelse 2005/387/RIA. 
            
            
               Ud fra anmærkningerne i risikovurderingsrapporten finder Kommissionen det berettiget, at stoffet underkastes kontrolforanstaltninger i hele Unionen. Ifølge risikovurderingsrapporten er tetrahydrofuranylfentanyls akutte toksicitet så stor, at stoffet kan skade enkeltpersoners sundhed alvorligt.
            
            
               2.
                     FORSLAGETS FORMÅL 
            
            
               Formålet med dette forslag til Rådets gennemførelsesafgørelse er at få medlemsstaterne til at underkaste tetrahydrofuranylfentanyl kontrolforanstaltninger og strafferetlige sanktioner efter national lovgivning i overensstemmelse med deres forpligtelser i henhold til De Forenede Nationers konvention af 1961 om psykotrope stoffer som ændret ved protokollen af 1972.
            
            
               2017/0342 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om at underkaste det nye psykoaktive stof N-phenyl-N-[1-(2-phenylethyl)piperidin-4-yl]oxolan-2-carboxamid (tetrahydrofuranylfentanyl; THF-F) kontrolforanstaltninger 
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets afgørelse 2005/387/RIA af 10. maj 2005 om udveksling af oplysninger om, risikovurdering af og kontrol med nye psykoaktive stoffer
                  3
               , særlig artikel 8, stk. 3,
            
            
               under henvisning til forslag fra Europa-Kommissionen,
            
         
         
            
               under henvisning til udtalelse fra Europa-Parlamentet
                  4
               , og 
            
            
               ud fra følgende betragtninger:
            
            
               (1)I medfør af artikel 6 i afgørelse 2005/387/RIA udarbejdede det udvidede videnskabelige udvalg under Det Europæiske Overvågningscenter for Narkotika og Narkotikamisbrug (EMCDDA) på et særligt møde en risikovurderingsrapport om det nye psykoaktive stof N-phenyl-N-[1-(2-phenylethyl)piperidin-4-yl]oxolan-2-carboxamid (tetrahydrofuranylfentanyl; THF-F), og rapporten blev efterfølgende forelagt Kommissionen og Rådet den 14. november 2017.
            
            
               (2)Tetrahydrofuranylfentanyl er et syntetisk opioid og har en struktur, der ligner fentanyls, som er et kontrolleret stof, der i vid udstrækning anvendes som supplement til almindelig bedøvelse under operationer og til smertebehandling. Det er et mættet derivat af furanylfentanyl
                  5
               .
            
            
               (3)Tetrahydrofuranylfentanyl har været tilgængeligt i Den Europæiske Union i hvert fald siden september 2016 og er blevet beslaglagt i én medlemsstat, som har indberettet 53 beslaglæggelser i 2016 og første halvdel af 2017. Det er sandsynligt, at der er mange flere forekomster, da der normalt ikke screenes for dette stof. I de fleste tilfælde blev stoffet beslaglagt som væske, men det blev også beslaglagt, dog i mindre omfang, i pulverform. De fundne mængder er relativt små. De bør imidlertid vurderes i forhold til den meget kraftige virkning, der er typisk for fentanyl-familien.
            
            
               (4)14 dødsfald er blevet indberettet af én medlemsstat, hvor eksponeringen for tetrahydrofuranylfentanyl er bekræftet. I mange tilfælde blev andre stoffer også påvist sammen med tetrahydrofuranylfentanyl. Ved mindst 12 af dødsfaldene var tetrahydrofuranylfentanyl enten dødsårsagen eller en sandsynlig medvirkende årsag. Herudover har én medlemsstat indberettet 1 akut ikkedødelig forgiftning relateret til tetrahydrofuranylfentanyl. Det er sandsynligt, at naloxon fungerer som en modgift mod tetrahydrofuranylfentanyl-forgiftning. Både ikkedødelige forgiftninger og dødsfald opdages eller indberettes sandsynligvis ikke i fuldt omfang, idet der normalt ikke screenes for stoffet. Tilfældig eksponering for tetrahydrofuranylfentanyl kan udgøre en risiko for retshåndhævende personale, beredskabstjenester, medicinsk personale og personale i retsmedicinske laboratorier samt personale i forvarings- og posttjenester.   
            
            
               (5)Der foreligger ingen oplysninger om organiserede kriminelle gruppers forbindelse til fremstilling, distribution (ulovlig handel) og levering af tetrahydrofuranylfentanyl i Unionen. De foreliggende oplysninger tyder på, at tetrahydrofuranylfentanyl produceres af kemiske virksomheder i Kina, men kapaciteten til at fremstille fentanyler kan også eksistere i Unionen.
            
            
               (6)Tetrahydrofuranylfentanyl lader til at blive solgt online (det almene Internet) i små mængder og engrosmængder "forklædt" som et forskningskemikalie eller som en "legal" erstatning for ulovlige opioider, typisk i væskeform (f.eks. som brugsklare næsespray) eller som trækpapir (blotters)). Oplysninger fra beslaglæggelser peger i retning af, at tetrahydrofuranylfentanyl også kan være blevet solgt på det illegale opioidmarked. Tetrahydrofuranylfentanyl sælges sommetider som heroin eller blandet med heroin eller anvendes til at lave forfalskninger af meget efterspurgte analgetika og benzodiazepin. Af denne årsag er brugerne måske ikke klar over, at de indtager et fentanyl.
            
            
               (7)Tetrahydrofuranylfentanyl har ikke nogen anerkendt anvendelse som humanmedicinsk lægemiddel eller veterinærlægemiddel i Unionen eller, så vidt vides, noget andet sted. Så vidt vides kan tetrahydrofuranylfentanyl ikke anvendes til andre formål end som analysereferencestandard og i videnskabelig forskning.
            
            
               (8)Det fremgår af risikovurderingsrapporten, at mange af de spørgsmål vedrørende tetrahydrofuranylfentanyl, som skyldes manglen på data om risiciene for enkeltpersoner, risiciene for folkesundheden og samfundsmæssige risici, kunne besvares ved hjælp af yderligere forskning. De foreliggende oplysninger og den foreliggende dokumentation om de sundhedsmæssige og sociale risici, som stoffet frembyder grundet ligheden med fentanyl og furanylfentanyl er dog tilstrækkeligt grundlag til at underkaste tetrahydrofuranylfentanyl kontrolforanstaltninger i hele Unionen.
            
            
               (9)Tetrahydrofuranylfentanyl er ikke på listen over stoffer, som ifølge De Forenede Nationers enkeltkonvention af 1961 angående narkotiske midler eller De Forenede Nationers konvention af 1971 om psykotrope stoffer skal underkastes kontrol. Stoffet er i øjeblikket under vurdering i FN-systemet og blev gennemgået på det 39. møde i WHO's Ekspertudvalg for Narkotikaafhængighed (ECDD), som blev afholdt fra den 6. til den 10. november 2017 i Genève. Dette er ikke til hinder for, at Unionen vedtager en afgørelse om at underkaste stoffet kontrolforanstaltninger.
            
            
               (10)Eftersom fem medlemsstater fører kontrol med tetrahydrofuranylfentanyl i henhold til deres nationale lovgivning om narkotikakontrol, og fem medlemsstater benytter andre lovgivningsforanstaltninger til at føre kontrol med tetrahydrofuranylfentanyl, vil det, hvis stoffet underkastes kontrolforanstaltninger i hele Unionen, bidrage til at undgå problemer med grænseoverskridende lovhåndhævelse og retligt samarbejde og give beskyttelse i Unionen mod de farer, som stoffets tilgængelighed og brug af stoffet kan indebære.
            
            
               (11)Afgørelse 2005/387/RIA tillægger Rådet gennemførelsesbeføjelser for at kunne reagere hurtigt og på grundlag af ekspertise på EU-plan på fremkomsten af nye psykoaktive stoffer, som medlemsstaterne har påvist og indberettet, ved at underkaste disse stoffer kontrolforanstaltninger i hele Unionen. Da betingelserne og proceduren for at udløse udøvelsen af sådanne gennemførelsesbeføjelser er opfyldt, bør der vedtages en gennemførelsesafgørelse for at underkaste tetrahydrofuranylfentanyl kontrolforanstaltninger i hele Unionen.
            
            
               (12)Danmark er bundet af afgørelse 2005/387/RIA og deltager derfor i vedtagelsen og anvendelsen af denne afgørelse.
            
            
               (13)Irland er bundet af afgørelse 2005/387/RIA og deltager derfor i vedtagelsen og anvendelsen af denne afgørelse.
            
            
               (14)Det Forenede Kongerige er ikke bundet af afgørelse 2005/387/RIA og deltager derfor ikke i vedtagelsen og anvendelsen af nærværende afgørelse, og afgørelsen er ikke bindende for og finder ikke anvendelse i Det Forenede Kongerige —
            
            
               VEDTAGET DENNE AFGØRELSE: 
            
            
               Artikel 1
            
            
               Det nye psykoaktive stof N-phenyl-N-[1-(2-phenylethyl)piperidin-4-yl]oxolan-2-carboxamid (tetrahydrofuranylfentanyl; THF-F) underkastes kontrolforanstaltninger i hele Unionen.
            
            
               Artikel 2
            
         
         
            
               Senest [et år efter offentliggørelsen af denne afgørelse] træffer medlemsstaterne i overensstemmelse med deres nationale lovgivning de foranstaltninger, der er nødvendige for at underkaste det nye psykoaktive stof i artikel 1 kontrolforanstaltninger og strafferetlige foranstaltninger som fastsat i deres lovgivning i overensstemmelse med deres forpligtelser i henhold til De Forenede Nationers konvention af 1961 om psykotrope stoffer som ændret ved protokollen af 1972.
            
            
               Artikel 3
            
            
               Denne afgørelse træder i kraft dagen efter dens offentliggørelse i Den Europæiske Unions Tidende.
            
            
            
            
               Denne afgørelse anvendes i overensstemmelse med traktaterne.
            
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 127 af 20.5.2005, s. 32.
               
               
                  
                     (2)
                  
                        Furanylfentanyl er underkastet kontrolforanstaltninger ved Rådets gennemførelsesafgørelse (EU) 2017/2170 af 15. november 2017 om at underkaste N-phenyl-N-[1-(2-phenylethyl)piperidin-4-yl]furan-2-carboxamid (furanylfentanyl) kontrolforanstaltninger (EUT L 306 af 29.9.2017, s. 19).
               
               
                  
                     (3)
                  
                        EUT L 127 af 20.5.2005, s. 32.
               
               
                  
                     (4)
                  
                        EUT C  af , s. .
               
               
                  
                     (5)
                  
                        Rådets gennemførelsesafgørelse (EU) 2017/2170 af 15. november 2017 om at underkaste N-phenyl-N-[1-(2-phenylethyl)piperidin-4-yl]furan-2-carboxamid (furanylfentanyl) kontrolforanstaltninger (EUT L 306 af 29.9.2017, s. 19).